Konkreetse märksõna asemel võib kasutada täistähestikku ( seoste ümarlaua tähestik ) ning pakkuda õpilastele võimalust leida märksõnu õpikust. Sel juhul võtab ülesanne rohkem aega, kuid ärgitab samas teksti tähelepanuga lugema ning sealt vajalikku infot leidma. Täistähestiku kasutamine sobib hästi teema kordamiseks.

Meetodit võib kasutada iga teemaga ja igas vanuses õpilastega. See võtab vähe aega ning ergutab mõtlema kindlal teemal, aidates teemasse sisse elada. Ainuke oht on, et õpilastel puuduvad teemakohased eelteadmised või on need väga nõrgad ja märksõnu pakutakse huupi või ei ole need teemaga seotud. Sel puhul on kindlam kasutada õpikut.

- 1.4. Mõistekaart

Meetod aitab avada mõiste sisu. Õpetaja kirjutab õpitava mõiste tahvlile ning õpilased lisavad tähenduse avamiseks näiteid, tunnuseid, omadusi jne. Mõiste selgitatakse välja iseloomustavate näidete kaudu, mis on õpilastele tuttavad. Kui uusi mõisteid õpitakse definitsioonina, kellegi teise sõnastatud tähendusena, võib seletus sisaldada tundmatuid sõnu ning jääda arusaamatuks. Õpilane peaks jõudma mõiste seletamiseni talle tuttava kaudu. Sel moel kujuneb mõistmine ja oskus kasutada õpitud mõistet edaspidi teema kontekstis ning tuua iseloomulikke näiteid.

Mõistekaardi koostamise järel võiks koostada definitsioonikaardi, mille sõnastab õpilane ise - minu definitsioon (skeem X). Vastused definitsioonikaardil olevatele küsimustele saab mõistekaardi põhjal. Eelnev mõistekaardi läbiarutamine annab õpilasele turvatunde, et ta kasutab oma definitsiooni koostamisel korrektseid näiteid. Teiselt poolt ei ole olemas ühte õiget sõnastust, mida kõik peavad peast teadma, vaid mõisteid saabki seletada eri moel. Kõige olulisem on, et õpilane saab mõiste tähendusest aru. Meetodit sobib kasutada igas vanuseastmes ning mõistekaarti võib koostada nii paaris- kui ka rühmatööna. Mõiste seletusest tehakse visuaalne kujund, mis soodustab meeldejätmist. Õpetaja peab definitsioonikaardi koostamist suunama, et seal sisalduks kõige olulisem ja iseloomulik. Lihtsamate definitsioonide laiendamise kaudu süvenevad teadmised ning sõnavara ja põhimõistete tundmine.

## 1.5. Ideekaart

Ideekaart aitab luua ja mõista seoseid. Vajalikud märksõnad kantakse lehele või tahvlile ning seejärel hakatakse iga märksõna täiendama näidete ja/või iseloomulike tunnustega. Lõpuks kujuneb võrgustik, mis näitab suuremat pilti uuritud nähtusest/teemast. Kui ideekaart antakse õpilastele koostada iseseisva tööna, võiks struktuuri/joonestiku ette anda koos mõne ilmestava näitega. Häälestusfaasis võib ideekaarti arendada koos õpilastega ajurünnaku/mõistekaardi jätkuna.

Näiteks on keskne mõiste diktatuur .

I etapp on ajurünnak. Õpilased panevad kõik võimalikud seosed paberile kirja: tsensuur, autokraatia, terror, fašism, natsism, autoritaarne (autoritarism), repressioonid, võim, Stalini sünnipäevad, füürer, julgeolekuorganid, koonduslaagrid, sõjavägi kui kehtestamise viis, ainuvalitsus, isikukultus, propaganda, üks partei, Stalin, Mussolini, Hitler, inimõiguste piiramine, nälg, Saksamaa, Põhja-Korea, NSVL jms.

II etapis rühmitatakse märksõnu. Diktatuuriga seotud ajaloolised isikud: Hitler, Stalin, Mussolini; diktatuurile iseloomulikud tunnused: repressioon, hirmuvalitsus, propaganda, autoritarism, sõjaväe tähtsus, terror, julgeolekuorganite tähtsus, koonduslaagrid, ainuvalitsus, isikukultus, propaganda, üks